**Zápisnica**

**zo zasadnutia Výboru regionálneho združenia SKSI Žilina,**

**konaného dňa 26. novembra 2015 v Žiline**

**Prítomní:**

Ing. Boris Vrábel, PhD.– predseda Výboru RZ Žilina, Ing. Richard Gáborík, prof. Ing. Ján Čelko, PhD., Ing. Dobosz, Doc. Dr. Ing. Katarína Zgútová, Ing. Ivana Šubjaková, Ing. Štefan Binó

**Ospravedlnení**:

Ing. Dušan Mišík, Ing. Oľga Štroncerová

**Program:**

1. Otvorenie, schválenie programu, voľba zapisovateľa a overovateľa
2. Informácie z posledného rokovania Predstavenstva SKSI, konaného 30.10.2015 v Trenčíne
3. Posudzovanie žiadosti Ing. Mariana Čellára o zníženie členského príspevku za rok 2015
4. Naplánovanie a organizovanie Novoročnej kapustnice
5. Rôzne
6. Diskusia
7. Záver

**Bod 1**

**Otvorenie, schválenie programu, voľba zapisovateľa a overovateľa**

Rokovanie výboru RZ otvoril o 14.00 h predseda regiónu Ing. Boris Vrábel, PhD. a privítal prítomných. Zároveň oboznámil výbor s programom schôdze a navrhol za zapisovateľku Ing. Ľubicu Pokornú a za overovateľku Doc. Dr. Ing. Katarínu Zgútovú.

Uznesenie k bodu 1:

Výbor RZ schvaľuje program zasadnutia výboru a schvaľuje za zapisovateľku Ing. Pokornú a za overovateľku Doc. Dr. Ing. Katarínu Zgútovú.

Hlasovanie: Za: 7 Proti: 0 Zdržal sa: 0

**Bod 2**

**Informácie z posledného rokovania Predstavenstva SKSI, konaného 30.10.2015 v Trenčíne**

Informáciu zo zasadnutia predstavenstva podal prítomným predseda regiónu a člen predstavenstva Ing. Boris Vrábel, PhD. Zdôraznil najmä tieto body:

* pán predseda prof. Benko informoval o stave legislatívy v súvislosti so stiahnutím návrhu stavebného zákona z rokovania v parlamente. Na základe medializácie budov so statickými problémami sa MDVRR SR rozhodlo otvoriť otázku nastavenia spoľahlivosti a bezpečnosti stavieb v súčasne platnom stavebnom zákone a vyhláškach.
* predstavenstvo odsúhlasilo zorganizovanie spoločného stretnutia so zástupcami médií, kde prof. Benko odprezentuje jednotné stanovisko k súčasnému chybnému nastaveniu udeľovania zákaziek, v ktorom vyhráva kritérium najnižšej ceny a predstaví návrhy na systémové riešenia zabezpečenia spoľahlivosti stavieb.
* predstavenstvo schválilo výročnú správu za rok 2014
* informácia o publikácii „Stavbyvedúci“, ktorú odporučil Ing. Hudoba, na ktorú schválilo predstavenstvo finančný príspevok
* informácia z 22. zasadnutia inžinierskych komôr a zväzov krajín V-4, ktoré sa konalo 1. – 4. októbra 2015 v Poľsku, kde sa podpísala deklarácia predstaviteľmi inžinierskych komôr o vzájomnej spolupráci i v nasledujúcom období
* informácia o neoprávnenom použití pečiatky v prípad Ing. Dušana Matušíka, ktorého blízka osoba zneužila duplikát autorizačnej pečiatky na potvrdenie projektu v čase, kedy bol Ing. Matušík vyčiarknutý zo zoznamu ASI na vlastnú žiadosť
* informácia o odovzdaní nového informačného systému SKSI o jeho cene a rozpočte na doprogramovanie rozšírení, opráv a modulácií . Predstavenstvo uložilo Ing. Hrubovčákovi vypracovať návrh rozpočtu na doprogramovanie IS SKSI do 11.12.2015
* informácie o rokovaní s poistnou maklérskou spoločnosťou RENOMIA zo dňa 26.10.2015. predstavenstvo odsúhlasilo vyhlásenie výberového konania na poisťovacieho makléra pre rok 2016 ako aj výberovú komisiu v zložení Ing. Petržala, Ing. Kinčeš, Ing. Vrábel
* informácie o odsúhlasení udelenia finančnej odmeny Ing. Tokárovi za prácu vykonanú v oblasti legislatívy a právnych predpisov ohľadom nového stavebného zákona
* informácie o medializácii stavovských organizácií a novovzniknutých občianskych združení prostredníctvom médií

Uznesenie k bodu 2:

Výbor RZ berie na vedomie informácie z posledného zasadnutia predstavenstva.

Hlasovanie: Za: 7 Proti: 0 Zdržal sa: 0

**Bod 3**

**Posudzovanie žiadosti Ing. Mariana Čellára o zníženie členského poplatku za rok 2015**

Ing. Vrábel oboznámil prítomných so žiadosťou Ing. Čellára zo dňa 02.11.2015, s jeho mesačnými príjmami (starobný dôchodok a opatrovateľský príspevok), ako aj s faktom, že predstavenstvo Ing. Čellárovi schválilo úplné odpustenie členského poplatku za rok 2014 napriek nesúhlasnému stanovisku výboru RZ SKSI ZA. Výbor zobral na vedomie jeho ťažkú finančnú situáciu, ktorej riešenie však nie je v kompetencii SKSI. Ing. Čellár podal žiadosť o zníženie členského poplatku až na základe zaslanej výzvy SKSI. Súpis príjmov z projektovej činnosti za rok 2015 nevie výbor nijako overiť.

V konfrontácii s obdobným príkladom mladého ASI, ktorý zložil sľub, stará sa o nezaopatrené deti a manželku na rodičovskej dovolenke a jeho príjmy s projektovej činnosti sú nízke, sa výbor rozhodol pre neodporučenie schválenia žiadosti Ing. Čellára.

Nie je možné, aby SKSI odsúhlasila zníženie členského poplatku na konci roka, keď člen preukáže, že jeho ročné príjmy boli nižšie ako očakával. Môže to viesť k precedensu.

Uznesenie k bodu 3:

Výbor RZ SKSI Žilina neodporúča vyhovieť žiadosti Ing. Mariana Čellára o zníženie členského poplatku za rok 2015.

Hlasovanie: Za: 6 Proti: 0 Zdržal sa: 1

**Bod 4**

**Naplánovanie a organizovanie Novoročnej kapustnice**

Prítomní sa zhodli na vhodnom dátume a to 21.01.2016 (štvrtok) o 15.00 hod, kde budú pozvaní členovia SKSI zo Žilinského kraja. Občerstvenie bude zabezpečené tak ako po minulé roky. Dobrovoľný príspevok sa zvýši zo 4€ na 5€

Uznesenie k bodu 4:

Výbor RZ SKSI Žilina schvaľuje termín Novoročnej kapustnice na 21.01.2016 o 15.00 hod ako aj dobrovoľný príspevok vo výške 5€.

Hlasovanie: Za: 6 Proti: 1 Zdržal sa: 0

**Bod 5**

**Rôzne**

Doc. Zgútová vyjadrila znepokojenie, že sa zvyšuje počet uchádzačov s výnimkou zo vzdelania hlásiacich sa na skúšky odbornej spôsobilosti na výkon činnosti SV/SD a že by sa malo prísnejšie dbať na požadované vzdelanie uchádzačov na SV/SD. Na poslednej skúške SV/SD v októbri v Žiline bolo zo 45 uchádzačov 10 uchádzačov s výnimkou zo vzdelania. Skúšky na SD robia absolventi fakulty PEDaS, čo je demotivujúce pre absolventov Stavebnej fakulty. Odborní garanti z jednotlivých regiónov by sa mali stretnúť a dohodnúť sa na sprísnení vnútorných predpisov týkajúcich sa požadovaného vzdelania podľa požadovaného zamerania.

Doc. Zgútová súhlasí s kandidatúrou na odborného garanta skúšok odbornej spôsobilosti na výkon činnosti SV/SD.

Výbor urguje schválenie navrhnutých predsedov skúšobných komisií na skúšky odbornej spôsobilosti na výkon činnosti SV/SD v Žiline, ktorých navrhol ešte v júni.

Ing. Dobozs nadniesol otázku personálneho zabezpečenia na úrade SKSI a či už prebehli výberové konania na post riaditeľa úradu resp. či už je niekto na túto pozíciu vybraný. Nakoľko regionálne výbory nemajú o tejto situácii žiadne informácie a bez riaditeľa je úrad od 01.04.2015.

Ing. Gáborík predniesol rozpočet na odborné semináre pre odbornú sekciu statikov na rok 2016, ktorý je rovnaký ako tento rok.

Ing. Gáborík oboznámil prítomných s technickými problémami súvisiacimi s videoprenosmi odborných seminárov. RK Žilina je najaktívnejšia v organizovaní videoprenosov. Dochádza však k situáciám kedy je viac individuálne pripojených účastníkov ako osobne zúčastnených. Pre zlepšenie kvality je potrebné zabezpečiť ešte jeden notebook, cez ktorý by sa mohol riešiť a riadiť videoprenos bez toho, aby bol obmedzovaný prednášajúci a nezasahovalo sa do jeho prednášky. Rovnako je potrebné zabezpečiť kvalitnejšiu kameru, nakoľko tá súčasná nie je dostatočná. Tiež je potrebné doriešiť účastnícke poplatky pre pripojených nečlenov, nakoľko nie je možné odkontrolovať koľko členov či nečlenov sa videoprenosu zúčastní. Doriešiť postup v prípade, že dôjde pri prenose k technickej chybe znižujúcej kvalitu prenosu.

Je potrebné zabezpečiť techniku takým spôsobom, aby sa nemusela vždy po seminári demontovať. Výbor uložil Ing. Pokornej, aby kontaktovala stolára, ktorý vyrobí systém na zabudovanie techniky priamo v stole.

Uznesenie k bodu 5:

Výbor schvaľuje kandidatúru Doc. Ing. Dr. Kataríny Zgútovej za odborného garanta skúšok odbornej spôsobilosti na výkon činnosti SV/SD.

Hlasovanie: Za: 7 proti:0 Zdržal sa: 0

Výbor schvaľuje rozpočet na odborné semináre pre odbornú sekciu statikov na rok 2016.

Hlasovanie: Za: 7 proti: 0 Zdržal sa:0

Výbor uložil Ing. Gáboríkovi s spolupráci s Ing. Hrubovčáko a p. Raškom zabezpečiť kvalitnú kameru pre účely videoprenosu odborných seminárov.

Hlasovanie: Za: 7 proti: 0 Zdržal sa:0

**Bod 7**

**Diskusia**

Ing. Vrábel navrhol výmenu starých stolov v zasadacej miestnosti z dôvodu ich viditeľného opotrebenia za nové.

Uznesenie k bodu 1:

Výbor RZ schvaľuje návrh Ing. Vrábla na výmenu nábytku v zasadacej miestnosti RK SKSI ZA.

Hlasovanie: Za: 7 Proti: 0 Zdržal sa: 0

**Bod 8**

**Záver**

Predseda regiónu Ing. Vrábel ukončil rokovanie o 16.15 h a poďakoval členom výboru za účasť.

**Uznesenie:**

* Výbor RZ SKSI Žilina berie na vedomie informácie z posledného zasadnutia predstavenstva.
* Výbor RZ SKSI Žilina neodporúča vyhovieť žiadosti Ing. Mariana Čellára o zníženie členského poplatku za rok 2015.
* Výbor RZ SKSI Žilina schvaľuje termín Novoročnej kapustnice na 21.01.2016 o 15.00 hod ako aj dobrovoľný príspevok vo výške 5€.
* Výbor RZ SKSI Žilina schvaľuje kandidatúru Doc. Ing. Dr. Kataríny Zgútovej za odborného garanta skúšok odbornej spôsobilosti na výkon činnosti SV/SD.
* Výbor RZ SKSI Žilina schvaľuje rozpočet na odborné semináre pre odbornú sekciu statikov na rok 2016.
* Výbor RZ SKSI Žilina uložil Ing. Gáboríkovi s spolupráci s Ing. Hrubovčáko a p. Raškom zabezpečiť kvalitnú kameru pre účely videoprenosu odborných seminárov.
* Výbor RZ SKSI Žilina schvaľuje návrh Ing. Vrábla na výmenu nábytku v zasadacej miestnosti RK SKSI ZA.

 .............................................

 Ing. Boris Vrábel, CSc.

 Predseda RZ SKSI Žilina

**Zapísala**: Ing. Ľubica Pokorná

**So zápisom súhlasí**: Doc. Ing. Dr. Katarína Zgútová